N á v r h  
na zmenu gestora úlohy
z uznesenia vlády Slovenskej republiky č. 943 z  3. októbra 2001 k analýze súčasného stavu starostlivosti o vojnové hroby v Slovenskej republike

Uznesenie vlády Slovenskej republiky č. 943 z  3. októbra 2001 k analýze súčasného stavu starostlivosti a vojnové hroby Slovenskej republiky ministrovi zdravotníctva uložilo úlohu B.4 predložiť na rokovanie vlády návrh zákona o pohrebníctve, v ktorom sa ustanoví pôsobnosť obcí a orgánov miestnej štátnej správy aj na úseku vojnových hrobov s termínom do 31. decembra 2002.

Vyhláška Ministerstva zdravotníctva Slovenskej socialistickej republiky č. 46/1985 Zb. o postupe pri úmrtí a o pohrebníctve obsahovala ustanovenia o oznámení úmrtia, prehliadke mŕtveho, určovaní momentu smrti a vykonávaní pitvy, ktorých úprava je v pôsobnosti Ministerstva zdravotníctva Slovenskej republiky. Ustanovenia § 1 až 8 vyhlášky zrušil zákon Národnej rady Slovenskej republiky č. 277/1994 Z. z. o zdravotnej starostlivosti a zároveň sa tieto ustanovenia pretransformovali do šiestej časti citovaného zákona s názvom Postup pri úmrtí.

Ďalšia problematika obsiahnutá vo vyhláške patriaca do pôsobnosti Ministerstva zdravotníctva Slovenskej republiky na úseku ochrany zdravia sa premietla v § 8 písm. f)  zákona Národnej rady Slovenskej republiky č. 272/1994 Z. z. o ochrane zdravia ľudí v znení neskorších predpisov, podľa ktorého orgány na ochranu zdravia nariaďujú opatrenia pri haváriách a iných mimoriadnych situáciách a v § 27 odsek 2 písmeno u), podľa ktorého orgány na ochranu zdravia posudzujú z hľadiska vplyvu na zdravie. 

Vo vyhláške č. 46/1985 Zb. o postupe pri úmrtí a o pohrebníctve ostali len ustanovenia upravujúce pochovávanie, pohrebisko, krematóriá a prepravu mŕtvych a ostatkov, ktoré nespadajú do pôsobnosti Ministerstva zdravotníctva Slovenskej republiky.

Podľa § 19 zákona č. 575/2001 Z. z. o organizácii činnosti vlády a organizácii ústrednej štátnej správy Ministerstvo zdravotníctva Slovenskej republiky má v pôsobnosti zdravotnú starostlivosť, ochranu zdravia, štátny dozor, zdravotné poistenie, ďalšie vzdelávanie zdravotníckych pracovníkov a prírodné liečivé kúpele, prírodné liečivé zdroje, prírodné minerálne vody, kým podľa § 11 písm. b) citovaného zákona Ministerstvo vnútra Slovenskej republiky spravuje okrem iného aj vojnové hroby.

Dňa 27. februára 2002 sa konalo rokovanie na Ministerstve zdravotníctva Slovenskej republiky so zástupcami Ministerstva vnútra Slovenskej republiky za účelom odstránenia obyčajnej pripomienky, ktorou vyslovili nesúhlas so zmenou gescie. 

Zo záveru rokovania vyplynulo, že uvedená problematika nepatrí do vecnej pôsobnosti Ministerstva vnútra Slovenskej republiky ani do vecnej pôsobnosti Ministerstva zdravotníctva Slovenskej republiky. 

Dňa 10. apríla 2002 sa uskutočnilo rokovanie štátneho tajomníka Ministerstva zdravotníctva Slovenskej republiky MUDr. Mariána Kováčika so štátnym tajomníkom Ministerstva vnútra Slovenskej republiky Ivanom Budiakom a zástupcami Ministerstva obrany Slovenskej republiky ohľadne materiálu - Návrh na zmenu gestora úlohy z uznesenia vlády Slovenskej republiky č. 943 z  3. októbra 2001 k analýze súčasného stavu starostlivosti o vojnové hroby v Slovenskej republike.
	
Na tomto rokovaní sa neodstránil rozpor medzi Ministerstvom zdravotníctva Slovenskej republiky a Ministerstvom vnútra Slovenskej republiky. Ministerstvo vnútra Slovenskej republiky trvá na tom, že zákon o pohrebníctve nespadá do jeho kompetencie a  má názor, že by ho malo pripraviť Ministerstvo zdravotníctva Slovenskej republiky.

Na rokovaní ministra zdravotníctva s  ministrom vnútra dňa 25. apríla 2002 sa nepodarilo odstrániť tento rozpor, preto sa materiál predkladá s rozporom.

Minister zdravotníctva z týchto dôvodov predkladá návrh na zrušenie zodpovednosti ministra zdravotníctva za plnenie úlohy B.4. uznesenia vlády Slovenskej republiky č. 943 z  3. októbra 2001.